Document ID: 31993L0105

Direktiva Komisije 93/105/ES
z dne 25. novembra 1993
o določitvi Priloge VII D, ki vsebuje informacije, potrebne za tehnično dokumentacijo iz člena 12 sedmič spremenjene Direktive Sveta 67/548/EGS
KOMISIJA EVROPSKIH SKUPNOSTI JE
ob upoštevanju Pogodbe o ustanovitvi Evropske gospodarske skupnosti,
ob upoštevanju Direktive Sveta 67/548/EGS z dne 27. junija 1967 o približevanju zakonov in drugih predpisov v zvezi z razvrščanjem, pakiranjem in označevanjem nevarnih snovi [1], kakor je bila nazadnje spremenjena z Direktivo Komisije 93/72/EGS [2], in zlasti člena 12 Direktive,
ker je treba v skladu z določbami Direktive 67/548/EGS vse nove snovi, dane na trg, prijaviti pristojnim organom držav članic s prijavo, ki vsebuje nekatere informacije, vključno s tehnično dokumentacijo; ker člen 12 navedene direktive določa, da je treba opredeliti posebne določbe v zvezi s tehnično dokumentacijo za polimere;
ker mora tehnična dokumentacija vsebovati paket preskusov za polimere, ki naj bi zagotovil informacije, potrebne za ovrednotenje predvidenega tveganja za ljudi in okolje;
ker je, da bi se izognili nepotrebnemu preskušanju, ustrezno združiti polimere v družine in potem zahtevati preskušanje samo za reprezentativne člane družine; ker mora takšno reprezentativno preskušanje še naprej zagotavljati visoko stopnjo zaščite;
ker je za nekatere polimere z visoko molsko maso znanstveno utemeljeno in ustrezno določiti skrajšani paket preskusov;
ker je treba razviti merila za opredelitev polimerov z visoko molsko maso, za katere se razume, da zadostuje skrajšani paket preskusov;
ker morajo ta merila zagotavljati visoko stopnjo zaščite za človeka in okolje, ob zagotavljanju, da industrija še naprej dobiva spodbudo, naj vlaga v nadaljnji razvoj novih in boljših polimerov;
ker bo ob upoštevanju navedenih izkušenj s prijavljanjem polimerov in nepopolnega poznavanja tveganj v zvezi s temi snovmi stroga merila za polimere, za katere je sprejemljiv skrajšani paket preskusov, treba revidirati glede na izkušnje, pridobljene s takšnim prijavljanjem v skladu z novimi specifičnimi zahtevami iz te direktive;
ker so ukrepi iz te direktive v skladu z mnenjem odbora, ustanovljenega po členu 29 Direktive 67/548/EGS,
SPREJELA NASLEDNJO DIREKTIVO:
Člen 1
Priloga k tej direktivi se vstavi v Prilogo VII k Direktivi 67/548/EGS v obliki Priloge VII D.
Člen 2
1. Države članice sprejmejo in objavijo predpise, potrebne za uskladitev s to direktivo, do 31. decembra 1993 in o tem takoj obvestijo Komisijo.
2. Države članice se v sprejetih predpisih sklicujejo na to direktivo ali pa sklicevanje nanjo navedejo ob njihovi uradni objavi. Način sklicevanja določijo države članice.
Člen 3
Ta direktiva začne veljati tretji dan po objavi v Uradnem listu Evropskih skupnosti.
V Bruslju, 25. novembra 1993

Labels: 1
20
7
0
3